text: [{"text_idx": "#000004", "text": "Ada orang suka untuk ada anak ramai di rumah, barulah meriah! Ada pula orang cukup sekadar yang ada senang untuk diberi perhatian."}, {"text_idx": "#000005", "text": "Begitulah juga buat pasangan pelakon Awal Ashaari dan isterinya, Scha Alyahya yang memaklumkan mereka tidak merancang untuk menambah anak bagi mendapatkan zuriat lelaki selepas dikurniakan dua orang cahaya mata."}, {"text_idx": "#000006", "text": "Menurut laporan Kosmo!, Awal atau nama sebenarnya Ahmad Awaluddin Ashaari menyifatkan tugasnya dalam membesarkan dua anak perempuannya kini sudah cukup mencabar."}, {"text_idx": "#000007", "text": "\u201cUntuk menambah bilangan cahaya mata, saya ada bercakap dengan isteri, cukuplah (dua orang anak)."}, {"text_idx": "#000008", "text": "\u201cKetika anak masih kecil, memang seronok melayan tapi apabila mereka semakin membesar, ada satu tanggungjawab yang perlu kita lakukan dengan sempurna."}, {"text_idx": "#000009", "text": "\u201cSebagai ibu bapa, kami perlu menyediakan yang terbaik untuk anak-anak selain perlu memastikan kesihatan mental mereka terjaga sebab saya dan isteri memang jenis sibuk keluar pagi, balik malam,\u201d katanya kepada Kosmo!."}, {"text_idx": "#000012", "text": "\u201cSaya takut kalau ada anak ramai, jadi tidak terjaga. Buat masa sekarang dua anak sudah pun membuatkan saya dan Scha gembira. Tapi kalau ada rezeki, kami tidak menolaknya (anak ketiga)."}, {"text_idx": "#000013", "text": "\u201cSebagai bapa, sudah tentu saya mahu berikan yang terbaik untuk anak-anak terutama pendidikan. Macam Lara, saya hantar dia ke kelas itu dan ini."}, {"text_idx": "#000014", "text": "\u201cJadi bila difikirkan balik, lagi ramai anak, lagi besar tanggungjawab kami nanti terutama daripada segi pelaburan (kos)."}, {"text_idx": "#000015", "text": "\u201cKos membesarkan anak pun sudah cukup tinggi. Tapi mungkin sebab pilihan kami sendiri juga yang mahu berikan terbaik buat mereka,\u201d ujar Awal."}, {"text_idx": "#000017", "text": "\u201cKasihan juga sebab pada usia masih kecil, Lara sudah sibuk dihantar ke pelbagai kelas. Saya tidak nafikan sebenarnya saya sendiri takut anak-anak akan ketinggalan."}]